32012R0472
L 144/22
SLUŽBENI LIST EUROPSKE UNIJE
UREDBA KOMISIJE (EU) br. 472/2012
od 4. lipnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe glicerolnih estera smole drveta (E 445) za tiskanje na konditorskim proizvodima s tvrdom glazurom
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Taj se popis može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Podnesen je zahtjev za odobrenjem uporabe glicerolnih estera smole drveta (E 445) kao emulgatora za tiskanje na konditorskim proizvodima s tvrdom glazurom i taj je zahtjev učinjen dostupnim državama članicama.
(5)
Trenutačno dostupni pripravci prehrambenih bojila koji se koriste za tiskanje na konditorskim proizvodima s tvrdom glazurom ne omogućuju dovoljno kvalitetno tiskanje tekstova, znakova ili slika. Istraživanja i razvoj su pokazali da uporaba glicerolnih estera smole drveta (E 445) kao emulgatora u pripravcima prehrambenih bojila na bazi vode poboljšava miješanje i cjelovitost sastojaka, što rezultira homogenijim pripravkom dobrih svojstava stvrdnjavanja i prekrivanja. To olakšava tiskanje visokokvalitetnog teksta i slika velike rezolucije na konditorskim proizvodima s tvrdom glazurom kojima se daje osobna nota i/ili se koriste u promotivne svrhe, a namijenjeni su prigodnim svečanostima.
(6)
U Izvješću Komisije o unosu prehrambenih aditiva putem hrane u Europskoj uniji (3) zaključeno je da glicerolne estere smole drveta (E 445) nije potrebno dodatno ispitivati, budući da teoretski unos temeljen na konzervativnim pretpostavkama o potrošnji hrane i uporabi aditiva (1. razina) nije premašio prihvatljivi dnevni unos. Vrijednost prihvatljivog dnevnog unosa utvrdio je Znanstveni odbor za prehranu 19. lipnja 1992. (4) Dodatni unos zbog nove uporabe za tiskanje na konditorskim proizvodima s tvrdom glazurom ne doprinosi značajnije ukupnom unosu. Primjereno je stoga dopustiti uporabu glicerolnih estera smole drveta (E 445) kao emulgatora za tiskanje na konditorskim proizvodima s tvrdom glazurom.
(7)
U skladu s člankom 3. stavkom 2. Uredbe (EZ) br. 1331/2008, kako bi ažurirala Unijin popis prehrambenih aditiva utvrđen u Prilogu II. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi. Budući da odobrenje uporabe glicerolnih estera smole drveta (E 445) kao emulgatora za tiskanje na konditorskim proizvodima s tvrdom glazurom predstavlja ažuriranje tog popisa koje ne utječe na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća utvrđivanjem Unijina popisa prehrambenih aditiva (5), Prilog II. kojim se utvrđuje Unijin popis prehrambenih aditiva odobrenih za uporabu u hrani i uvjeti njihove uporabe primjenjuje se od 1. lipnja 2013. Kako bi se dopustila uporaba glicerolnih estera smole drveta (E 445) za tiskanje na konditorskim proizvodima s tvrdom glazurom prije tog datuma, potrebno je odrediti raniji datum primjene za navedenu uporabu tog prehrambenog aditiva.
(9)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. lipnja 2012.